# **Aarhus Katedralskole**

# **Handlingsplaner i skoleåret 2022/2023**

1. **Skolens faglige og pædagogiske profil**

**Strategi 5. Skolen lægger vægt på, at fagligheden er ajour, og at undervisningen udvikles løbende gennem pædagogiske og didaktiske projekter.**

**Årets handlingsplaner:**

Der arbejdes med følgende projekter

* Forskningsformidling og formidling af intern pædagogisk viden.

En undergruppe under Pædagogiske Udvalg (PU) arbejder med at formidle fire relevante pædagogiske og didaktiske emner til lærerkollegiet. Dette sker via Teams, tirsdagsinformation, fyraftensmøde og PR-møder. PU fastlægger de fire emner.

* Klasseledelse via supervision ud fra et bredt fastholdelsesperspektiv.

Der arbejdes med at undgå, at elever bliver frafaldstruede og at fastholde elever, der af forskellige årsager allerede er frafaldstruede. Fokus i arbejdet er undervisningsdifferentiering og klasserumskultur. Dette arbejde foregår via supervision i det koncept, som hovedparten af lærerne allerede er bekendt med. Der etableres et kursus i konceptet for de nyere ansatte og et brush-up-kursus for alle. Arbejdet tilrettelægges i en undergruppe under PU.

* Der udarbejdes en naturvidenskabsstrategi for skolen i et samarbejde mellem faggruppelederne i de naturvidenskabelige fag og repræsentanter for ledelsen.

Strategien skal bl.a. indeholde konkrete handlingsplaner for:

* skolens arbejde med naturvidenskab
* at udvikle et endnu stærkere naturvidenskabeligt miljø på skolen
* at profilere naturvidenskabsfagene i et karrierelæringsperspektiv
* at videreudvikle samarbejdet med grundskolerne
* oprettelse af en ny funktion som naturvidenskabskoordinator

Evaluering: Der laves en kvalitativ evaluering af punkt 1 og 2, og ved skoleårets afslutning evalueres det, hvorvidt punkt 3 er gennemført.

Tovholdere: Ledelsen, PU/PU-undergrupper og faggruppelederne i de naturvidenskabelige fag

**Strategi 7. Der arbejdes målrettet med elevernes digitale dannelse og med relevant digitalisering i undervisningen**

**Årets handlingsplaner:**

Elevernes forståelse for teknologi og computational thinking skal styrkes som en del af elevernes almene dannelse. Der skal laves et forberedende arbejde på skolen omkring dette.

* Det skal klarlægges, hvilke kompetencer inden for computational thinking og teknologiforståelse, som eleverne allerede har med fra grundskolen, så vi kan bygge videre på disse i gymnasiet.
* Det skal undersøges, i hvilken grad der skal ske en kompetenceudvikling af lærerne inden for dette område og lægges en plan for dette.
* Der skal udvikles et mindre antal forløb i forskellige fag, der har fokus på teknologi, teknologiforståelse og computational thinking.

Evaluering: Det evalueres ved skoleårets slutning, hvorvidt handlingsplanerne er gennemført.

Tovholdere: En ad hoc gruppe på 3-4 lærer og 1-2 repræsentanter fra ledelsen.

1. **Skolekultur**

**Strategi 11. Skolen er tydelig i dens forventninger og krav til eleverne.**

**Årets handlingsplaner:**

Der arbejdes med at styrke elevmiljøet og klasserumskulturen i alle klasser:

* Coronaperioden har betydet, at mange elever har arbejdet hjemmefra i lange perioder. Derfor skal der fortsat arbejdes med at genetablere og styrke elevmiljøet og klasserumskulturen i de enkelte klasser, og der skal skabes en gensidig forståelse for rammerne i det fælles læringsrum.
* Der skal i højere grad informeres om skolens studie – og ordensregler, så eleverne har fuld information omkring disse. Studie- og ordensreglerne rummer vigtig information omkring blandt andet regler for indbyrdes samvær og procedurer i forbindelse med mobning og krænkende handlinger.

Evaluering: Der laves en kvantitativ evaluering efterfulgt af en kvalitativ evaluering blandt udvalgte elever og lærere.

Tovholdere: Ledelsen og EU.

**Strategi 16. I og uden for undervisningen arbejdes med klimakrisen og klimaansvar**

**Årets handlingsplaner:**

* Der udarbejdes en klimastrategi for skolen omfattende både undervisning, elever, ansatte bygningsmassen og kantine.
* FN’s verdensmål skal inddrages i undervisningen i alle fag. Faggrupperne arbejder med at implementere dette.

Evaluering: Det evalueres ved skoleårets slutning, hvorvidt handlingsplanerne er gennemført.

Tovholdere: Ledelsen og faggrupperne.

1. **Åben skole**

**Strategi 18. Vi arbejder aktivt og opsøgende med at etablere stærke samarbejder med grundskolen**

Efter flere år med corona, hvor samarbejdet med grundskolerne ikke har kunnet finde sted og med nye optagelsesregler og omorganiseringen af kontaktskolerne, er samarbejdet med de lokale grundskoler vigtigt at få (gen-)etableret, både for at tiltrække kommende elever og for at kunne fastholde et studieretningsudbud med faglig bredde.

**Årets handlingsplaner:**

* Den handlingsplan og det årshjul for samarbejdet med vores kontaktskoler, der blev udarbejdet i skoleåret 21-22, implementeres og videreføres. Planen indebærer, at en række fag (på skift) hvert år tilbyder et besøg her på skolen, hvor vores elever og lærere underviser grundskoleeleverne i et emne, der ligger inden for det faglige stof, der alligevel skal gennemgås i grundskolen. Vores elever får træning i formidling af fagligt stof, og samtidig formidles der erfaringer mellem lærerne i grundskolen og på gymnasiet. Flere fag har tidligere haft gode erfaringer med dette, men det har ikke været muligt at gennemføre besøg i coronaperioden.
* Den allerede planlagte Sprogdag for et klassetrin i Folkeskolen (se strategi 21) afvikles.
* Den allerede planlagte Naturvidenskabsdag for folkeskoleelever afvikles fx i Naturvidenskabsfestivalugen (uge 39).

Evaluering: Det evalueres ved skoleårets slutning, hvorvidt handlingsplanerne er gennemført.

Tovholdere: Ledelsen og de relevante faggruppeledere/faggrupper.

**Strategi 21. Eleverne skal udvikle et globalt perspektiv, og det sker både på ’hjemmebane’ og på ’udebane’**

**Årets handlingsplaner:**

* Skolens sprogstrategi, der blev formuleret i skoleåret 19-20, ajourføres og revideres blandt andet med etablering af en funktion som sprogkoordinator.
* Skolen har fået Erasmus+ akkreditering, hvilket bl.a. gør, at fire elever har mulighed for at komme på to ugers udveksling til henholdsvis Irland, Tyskland, Frankrig, Spanien og Italien. Desuden har fire sproglærere mulighed for at komme på to ugers job-shadowing/sprogkursus i de samme lande.
* Skolen deltager i et samarbejde kaldet Sprog På Tværs med henblik på at styrke elevernes sproglige kompetencer. Her skal især fire sproglærere og til dels fire andre faglærere hjælpe til med at udvikle metodik og forløbsmateriale, som kan bidrage til, at ikke-sproglige fag i højere grad, når det er muligt, inddrager materiale på andre fremmedsprog end engelsk.
* Der arbejdes med at udbygge og styrke samarbejdet med vores kontaktskoler, så det omfatter flere sprog.
* Den allerede planlagte sprogdag for et klassetrin med inviterede grundskoleelever fra vores kontaktskoler gennemføres. Projektet er udsat fra sidste skoleår, hvor det ikke var muligt at gennemføre på grund af corona.

Evaluering: Det evalueres ved skoleårets slutning, hvorvidt handlingsplanerne er gennemført.

Tovholdere: Ledelsen og faggruppelederne i sprog.

1. **Skolen som organisation**

**Strategi 23. Skolen arbejder løbende med at sikre og udvikle et godt undervisningsmiljø**

**Årets handlingsplaner:**

* Der arbejdes med og følges op på handlingsplanerne fra Elevtrivselsundersøgelsen 2021.
* Klassesammenholdet i alle klasserne skal fortsat styrkes efter corona-perioden. Dette med henblik både på at styrke undervisningsmiljøet og sikre fastholdelse af eleverne. Alle klasserepræsentanter får en årlig introduktion, så de klædes bedst muligt på til at arbejde sammen med teamlærerne om at sikre klassens trivsel.
* Elevaktivitetsudvalget arbejder med fortsat med at styrke og udvikle skolekulturen efter den lange corona-periode og dermed styrke elevmiljøet ved blandt at danne sig et overblik over skolens aktiviteter efter skoletid og sikre, at der er tilbud til alle elevtyper.

Evaluering:

Undervisningsmiljøudvalget følger op på handlingsplanerne fra elevtrivselsundersøgelsen og laver en redegørelse for, hvor mange af handlingsplanerne, der er gennemført.

Klasserepræsentanternes indsats evalueres via et fokusgruppeinterview.

EU laver en evaluering af årets arbejde.

Tovholdere: Ledelsen, EU, teamlærerne og undervisningsmiljøudvalget (dette sidste kun hvad angår ETU).

**Strategi 24. Skolen vil gennem målrettede initiativer fastholde et godt arbejdsmiljø præget af engagement og trivsel for skolens ansatte, også i perioder med ressourcepres.**

**Årets handlingsplaner:**

* Arbejdet med at følge op på de handlingsplaner, der blev opstillet i forlængelse af den arbejdspladsvurdering og medarbejdertrivselsundersøgelse, der blev udarbejdet i foråret 2020 afsluttes.
* Der udarbejdes en arbejdspladsvurdering og medarbejdertrivselsundersøgelse i foråret 2023.

Undersøgelsen forberedes i efteråret 2022.

Der udarbejdes handlingsplaner til undersøgelsen, og der følges op på disse.

* Der arbejdes fortsat med at styrke det fælles arbejdsmiljø efter coronaperioden gennem afholdelse af både større og mindre sociale begivenheder for alle skolens ansatte.

Evaluering: Det evalueres ved årets afslutning i SU, hvorvidt handlingsplanerne er gennemført.

Tovholdere: Ledelsen, personaleforeningen og SU.

**Strategi 27. Der tages løbende stilling til lokalernes indretning, it-udstyr, møblering og udsmykning, og det er en målsætning, at mest mulig undervisning foregår i lokaler, der afspejler fagets identitet.**

**Årets handlingsplaner:**

* Der følges op på den evaluering af brugen af de nyindrettede lokaler, der blev foretaget i foråret 22.   
  Over de to foregående skoleår er en række lokaler blevet nyindrettede i forhold til indretning, møblering og IT-udstyr efter oplæg fra et udvalg, der var nedsat i foråret 2019. På grund af coronasituationen har det først været muligt at evaluere brugen af disse lokaler i foråret 2022. I forlængelse af denne evaluering arbejdes der i PU med at komme med et oplæg til at ændre indretningen af lokalerne S21 og R32, og PU-IT arbejder med inspiration til didaktisk brug og implementering af touch-tavlerne.
* Der arbejdes videre med den plan for fagudsmykningen af klasselokaler, som blev lagt i skoleåret 21/22.  
  I denne plan får fagene hver mindst et lokale, som de skal stå for udsmykningen af. Der skabes et ensartet præg via anvendelse af de samme rammer i samme format i alle lokaler. Fagene tildeles et beløb til udsmykning efter ansøgning. Planen forventes implementeret i løbet af de næste 2-3 år, da der kun vil være midler i skolens budget til at gennemføre et antal lokaler pr. år.
* Kunstudvalget, som er et ad hoc udvalg, arbejder på at formidle skolens kunst, at lave en plan for udsmykning af elevkantinen, og gennemfører skiftende udstillinger af elevers kunstværker.

Evaluering: Det evalueres ved årets afslutning, hvorvidt handlingsplanerne er gennemført.

Tovholdere: Ledelsen, faggrupperne, PU, pædagogisk IT-udvalg og pedellerne.

**Overordnet**

**Udarbejdelse af ny strategi for skolen for perioden 2023 – 2027**

**Årets handlingsplan:**

* Der skal i løbet af skoleåret udarbejdes en ny strategi for perioden 2023 – 2027.
* Strategien udarbejdes efter følgende plan:

Bestyrelsen giver input til strategien. På baggrund af disse input arbejder såvel ansatte som elevråd med deres input til en ny strategi. Bestyrelsen orienteres undervejs i processen. Herefter formulerer ledelsen et oplæg til strategi, som høres i Pædagogisk Råd, i Elevrådet og i Samarbejdsudvalget, inden bestyrelsen tager stilling til det endelige forslag.

Evaluering: Det evalueres ved årets afslutning, hvorvidt handlingsplanerne er gennemført.

Tovholdere: Ledelsen.